РЕГЛАМЕНТ (ЕО) № 729/2007 НА СЪВЕТА
от 25 юни 2007 година
за изменение на Регламент (ЕО) № 1255/96 за временно суспендиране на автономните мита по Общата митническа тарифа за определени промишлени, селскостопански и рибни продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че:
(1)
Общността има интерес да суспендира частично или изцяло автономните мита по Общата митническа тарифа за някои нови продукти, които не са изброени в приложението към Регламент (ЕО) № 1255/96 на Съвета (1).
(2)
Някои продукти следва да бъдат изключени от списъка в приложението към Регламент (ЕО) № 1255/96, тъй като вече Общността няма интерес да поддържа суспендирането на автономните мита по Общата митническа тарифа или тъй като е необходимо описанието да се промени, за да се отчетат техническото развитие на продукта и икономическите тенденции на пазара.
(3)
В тази връзка продуктите, чието описание следва да се промени, следва да се разглеждат като нови.
(4)
Срокът на валидност на мерките следва да бъде ограничен, за да позволи провеждането на икономически проверки на отделните мерки за суспендиране през този период. Опитът показва необходимостта да се предвиди крайна дата за мерките за суспендиране, изброени в Регламент (ЕО) № 1255/96, за да се гарантира, че са отчетени техническите и икономически промени. Това обаче не би трябвало да изключва предварителното прекратяване на някои мерки или тяхното продължаване след този срок, ако са посочени икономически причини, съобразно с принципите, установени в съобщението на Комисията относно автономните мерки за суспендиране на митата и относно тарифните квоти (2).
(5)
Регламент (ЕО) № 1255/96 следва да бъде съответно изменен.
(6)
Предвид икономическото значение на настоящия регламент е необходимо да позоваване на съображения за спешност, в съответствие с точка I.3 от Протокола за ролята на националните парламенти в Европейския съюз, приложен към Договора за Европейския съюз и към Договорите за създаване на Европейските общности.
(7)
Тъй като настоящият регламент следва да се прилага от 1 юли 2007 г., той следва да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
С настоящето приложението към Регламент (ЕО) № 1255/96 се изменя, както следва:
1)
Добавят се продуктите, ведно със съответстващите им митнически нива и срок за валидност, посочени в приложение 1 на настоящия регламент;
2)
Продуктите, за които в приложение II на настоящия регламент са определени кодове по КН и ТАРИК, ведно със съответстващите им митнически нива и срок за валидност, сe заличават.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юли 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 юни 2007 година.